დიდი გამყინვარება (2002 წლის ფილმი)
დიდი გამყინვარება (ინგლ. Ice Age) — 2002 წლის კომპიუტერული ანიმაციური კომედიური ფილმი, რომლის რეჟისორია კრის უეჯი, სცენარისტები — მაიკლ ბერგი, მაიკლ ჯ. უილსონი და პიტერ აკერმანი, პროდიუსერი — ლორი ფორტე. მუსიკა ეკუთვნის დეივიდ ნიუმენს. პერსონაჟებს ახმოვანებენ რეი რომანი, ჯონ ლეგუიზამო, დენის ლირი და სხვები. ფილმი აწარმოა Blue Sky Studios-მა, ხოლო დისტრიბუცია გაუწია 20th Century Fox-მა. „დიდი გამყინვარება“ თავდაპირველად უნდა შექმნილიყო კომპანია Fox Animation Studios-ის მიერ ტრადიციულ ანიმაციურ სტილში. ფილმს წილად ხვდა დადებითი შეფასებები კინოკრიტიკოსებისაგან. საერთო განხილვების საიტ Rotten Tomatoes-ზე ფილმი ფლობს 77 პროცენტიან რეიტინგს (166 მიმოხილვაზე დაყრდნობით). 2003 წელს მიიღო ოსკარის ნომინაცია საუკეთესო ანიმაციური ფილმისთვის. აგრეთვე კომერციული წარმატებაც ხვდა წილად, საერთო ჯამში მისმა შემოსავალმა 383 მილიონი აშშ დოლარი შეადგინა. მას მოჰყვა ოთხი გაგრძელება: „დიდი გამყინვარება: გლობალური დათბობა“ (2006), „დიდი გამყინვარება: დინოზავრების ერა“ (2009), „დიდი გამყინვარება: კონტინენტური დრიფტი“ (2012) და „დიდი გამყინვარება: შეჯახება გარდაუვალია“ (2016).